
Sauestir – det å sjå lenge og tomt framfor seg

Nynorskordboka, Det Norske Samlaget

Guds ande* svevde over vatnet.

1. Mosebok, 1, 2

*Guds ande kan òg omsetjast med Guds vind.

fotnote, Bibelen, 2011-omsetjinga



I

Gardvord – vette, ofte tenkt som attergangar 
av ein forfar, som held til på (og vernar) 
garden

Nynorskordboka, Det Norske Samlaget


EIN ER FOR DET MESTE

Ein er for det meste

draum,

atterskin,

Ande, ein lyt

sleppa ei

klyse fast

arbeid innan ein

fyk, ryk.


VINDEN / ANDEN 1

Vinden / Anden, den siste, første, blæs

på lag med elvene Pisjon, Gihon, Hiddekel,

Madlaforen, Han løyar, rastar, raslar i

Leviatan-lommar langs leia, så hastar

Han vidare like over yta, straumen, til Han

finn fram til gamle Hafrsfjord, der Han stryk,

striglar farvatna, Han fer gjennom saganetter, draumar

som blir senka, senka, dei søkk, Han rundar

holmar, skjer, skraverer dei, ritar runer, pluggar

rurrekker, på lag med månenapp, tidestraum, stiften

til sagateiknar Werenskiold, så tar Han sats og

lettar, lyfter seg opp i ura, hamnar mellom tufter,

barka naust, plystrar liv i ein Uriah Heep-

song ein fjortis sykla frå, Anden/Vinden hiv seg

rundt, klatrar, kryp oppetter foten, leggen til

fjellet Madlatua og blæs som eit uvêr vidare

gjennom vide, ville hønsegarden til farmor og

farfar og dei, sveipar like over dei tørre bekkane,

dinosauregga, Han pustar liv i den putrande

suppa, skapingsskodde sig over slammet, Han

fyk gjennom hevdeløa, lyftar, luftar dei øvste

hevdelaga, dei dissar, Han ber med seg gammal

lukt eit heilt lite Andedrag vidare, før Han smett via

skithol, bingeluker, opp til høyløa, der Han avdekker

radiolukta, radiolukka, radioen, gløden, trollauget,

studiokosen under høyet, under krigen, kvervlar opp

ein føyk av gamle slagerar, Husmannspolka, De nære ting,

Dua i terebintene langt borte, Han pustar liv i

den inntørka rotta i førkrigsfella, stuper under

løebrua, skakar morelltuntreet, rokkar sengene

på hemsen, vekkjer veslegut, far min og begge

systrene, tantene, så sveipar Han gjennom

Ullandhaugskogen, finn pleieheimsveggen på

Åsen, der Han stryk bak rullestolrekka, rekk å signa

dette, desse, oss, før Han ilar vidare, innetter

sauestiren, der Han finn att mitt første skulefløy-

hjørne, Han pilar langs sløydkjellarveggen, forbi ape- 

og apostelkrinsane, dei tette indianarstammane, Han

blandar seg med eimen av smarte hettetankar,

nyspretta nistepapir, denne eventyrblandinga av

pussestøv, brødfjøl- og brennglasørske, Vinden/

Anden fyk rundt ytste skulkefløyhjørne, følgjer

traskeruta, veita langs gamle Madlamarkvegen,

ruskar, ryskjer graset, raskar med seg vraka

samlebilete, pelma tyggispapir, Han blæs

som snarast innom bråe innkøyrsler, hekke-

hakk, finn solstøvlomma, sementgjerdehjørnet

ved Husebø Snarkjøp, der medlemmar av

Fantomklubben sit, dei drikk isi-cola, dinglar

med fantomsprellbeina og ventar på bilen med

sverta, nett pressa aviser, så dei kan spretta opp

bunkane, reisa og spreia seg, plystra på lag med

sola, renninga, Vinden, Anden fyk oppetter

bakkane, dei støvande svingane bak vindauget til

Mona Lisa, opp mot blokkane, høgdene, rundane

rundt tårna i Babel, Vinden/Anden, denne

siste, første, berre blæs –

